I konsekvensanalysen blev der ud over basisscenariet vurderet tre løsninger, som afspejler en lignende interventionslogik med forskellige grader af intensitet hvad angår effektivitet og virkning på de grundlæggende rettigheder. Byggestenene for de tre løsninger omfatter:

Bestemmelser om harmonisering af procedurer for fjernelse eller deaktivering af adgangen til terrorindhold som følge af et påbud om fjernelse udstedt af en national myndighed. For at fremme procedurerne omfatter harmoniseringen endvidere en fælles definition af terrorrelateret onlineindhold (forskellige definitioner overvejes under de tre løsninger) såvel som en præcisering vedrørende den ret til retslige prøvelse, som hostingtjenesteydere og indholdsleverandører har i forbindelse med påbud om fjernelse (fælles for alle løsninger).

Bestemmelser, som skal sikre gennemsigtige processer og rapportering til myndigheder og til Kommissionen (ligheder med de andre løsninger) vil øge ansvarligheden og tilliden til indholdshåndteringsprocessen og vil støtte de politiske beslutningstagere og nationale myndigheder i deres bekæmpelse af terrorindhold, ligesom det vil hjælpe brugerne med bedre at forstå, hvordan hostingtjenesteydere anvender deres politik om forvaltning af indhold.

Samarbejde mellem nationale myndigheder og Europol (med forskellig intensitet alt efter løsning) vil forbedre evnen til at gøre en fælles indsats for at bekæmpe terrorindhold, forebygge dobbeltarbejde og reducere kompleksiteten og omkostningerne for hostingtjenesteyderne i deres interaktion med nationale myndigheder, når de udbyder tjenester på tværs af grænserne.

Desuden sikrer bestemmelser, at hostingtjenesteyderne, i de tilfælde, hvor virksomheder eksponeres for terrorindhold, iværksætter passende og forholdsmæssige foranstaltninger til proaktiv sporing af terrorindhold (forskellige krav alt efter løsning).

Sikkerhedsforanstaltninger (fælles for alle løsninger) og bestemmelser, som skal sikre, at de trufne foranstaltninger til sporing og fjernelse af terrorindhold ikke fører til fejlagtig fjernelse af lovligt indhold, og at de grundlæggende rettigheder overholdes.

Bestemmelser, som sikrer, at foranstaltningerne kan håndhæves (fælles for alle løsninger), herunder udpegelse af retlige repræsentanter for ikke-EU-virksomheder, etablering af kontaktpunkter og sikring af, at medlemsstaterne har et sammenhængende sanktionssystem på plads.

Rapporten indeholder en kombination af de foranstaltninger, der er vurderet som værende de mest effektive til håndtering af terrorindhold på nettet. Den indeholder ligeledes en evaluering af fordelene ved de forskellige byggesten med hensyn til effektivitet.

Konsekvensanalysen konkluderer, at inkluderende foranstaltninger såsom en omfattende definition af terrorindhold, krav om fjernelse af indhold, der efter et påbud om fjernelse skal fjernes inden for en time, krav om vurdering af indberetninger fra både Europol og medlemsstaterne såvel som krav om, at hostingtjenesteydere eksponeret for terrorindhold skal træffe proaktive foranstaltninger for at spore nyt terrorindhold og forebygge genupload af kendt materiale, samt en solid række sikkerhedsforanstaltninger mod fejlagtig fjernelse af lovligt indhold og gennemsigtighedsforpligtelser vil være mere effektive, når det drejer sig om at nå de politiske målsætninger.